EL Επίσημη Εφημερίδα της Ευρωπαϊκής Ένωσης L 122/29

ΟΔΗΓΊΑ (EE) 2018/725 ΤΗΣ ΕΠΙΤΡΟΠΉΣ

της 16ης Μαΐου 2018

για την τροποποίηση, με σκοπό την προσαρμογή στις τεχνικές και επιστημονικές εξελίξεις, του σημείου 13 του μέρους III του παραρτήματος II της οδηγίας 2009/48/ΕΚ του Ευρωπαϊκού Κοινοβουλίου και του Συμβουλίου σχετικά με την ασφάλεια των παιχνιδιών, όσον αφορά το χρώμιο VI

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη την οδηγία 2009/48/ΕΚ του Ευρωπαϊκού Κοινοβουλίου και του Συμβουλίου, της 18ης Ιουνίου 2009, σχετικά με την ασφάλεια των παιχνιδιών (1), και ιδίως το άρθρο 46 παράγραφος 1 στοιχείο β),

Εκτιμώντας τα ακόλουθα:

(1) Η οδηγία 2009/48/ΕΚ ορίζει μια οριακή τιμή για το χρώμιο VI σε υλικό παιχνιδιού που απομακρύνεται με ξύσιμο, όπως είναι οι βαφές παιχνιδιών, τα σκληρά και μαλακά πολυμερή, το ξύλο, οι υφαντικές ύλες και άλλα. Η τρέχουσα οριακή τιμή (0,2 mg/kg) βασίζεται σε μια σχεδόν ασφαλή δόση 0,0053 μg χρωμίου VI ανά kg σωματικού βάρους ανά ημέρα, που προτείνει η Υπηρεσία Εκτίμησης Περιβαλλοντικών Κινδύνων για την Υγεία (Office of Environmental Health Hazard Assessment - OEHHA) του Οργανισμού Προστασίας Περιβάλλοντος της Καλιφόρνιας (2).

(2) Κατόπιν αιτήματος της Ευρωπαϊκής Επιτροπής, η επιστημονική επιτροπή για την υγεία και τους περιβαλλοντικούς κινδύνους (SCHER) αξιολόγησε το 2015 τη σημασία της καρκινογενετικότητας του χρωμίου VI όσον αφορά τον καρκίνο του στόματος. Στη γνώμη της με θέμα «το χρώμιο VI στα παιχνίδια», την οποία εξέδωσε στις 22 Ιανουαρίου 2015 (3), η SCHER ανέφερε ότι είχε εξετάσει, μεταξύ άλλων, το τεχνικό συνοδευτικό έγγραφο της OEHHA για τον στόχο δημόσιας υγείας όσον αφορά το χρώμιο VI στο πόσιμο νερό (4) και μια μελέτη για το εθνικό πρόγραμμα τοξικολογίας των ΗΠΑ (5). Η SCHER έκρινε ως κατάλληλη και ως σχεδόν ασφαλή δόση τα 0,0002 μg χρωμίου VI ανά kg σωματικού βάρους ανά ημέρα, που υπολόγισε η OEHHA ως δόση συνδεόμενη με ένα επιπλέον περιστατικό καρκίνου στο ένα εκατομμύριο.

(3) Επειδή τα παιδιά εκτίθενται στο χρώμιο VI επίσης μέσω άλλων πηγών, πέραν των παιχνιδιών, μόνο ένα ορισμένο ποσοστό της σχεδόν ασφαλούς δόσης θα πρέπει να λαμβάνεται ως βάση για τον υπολογισμό της οριακής τιμής του χρωμίου VI. Η μέγιστη συμβολή από τα παιχνίδια στην ημερήσια πρόσληψη χρωμίου VI που συνιστάται από την επιστημονική επιτροπή για την τοξικότητα, την οικοτοξικότητα και το περιβάλλον στη γνωμοδότησή της το 2004 (6) είναι 10 %. Το ποσοστό αυτό επιβεβαιώθηκε δύο φορές από την επιστημονική επιτροπή για την υγεία και τους περιβαλλοντικούς κινδύνους το 2010 (7) (8).

(4) Επιπλέον, για το χρώμιο VI και άλλες χημικές ουσίες που είναι ιδιαίτερα τοξικές, η οδηγία 2009/48/ΕΚ προτείνει, στην αιτιολογική της σκέψη 22, να οριστούν οριακές τιμές στο ήμισυ εκείνων που θεωρούνται ασφαλείς από την οικεία επιστημονική επιτροπή, ώστε να εξασφαλίζεται η παρουσία μόνο ιχνών που είναι συμβατά με την ορθή κατασκευαστική πρακτική.

(5) Η εφαρμογή του 10 % της σχεδόν ασφαλούς δόσης, πολλαπλασιαζόμενου επί 7,5 kg, που είναι κατ' εκτίμηση το μέσο βάρος ενός παιδιού κάτω των τριών ετών, διαιρούμενου διά 8 mg/ημέρα, που είναι η ημερήσια ποσότητα του προσλαμβανόμενου από το στόμα υλικού παιχνιδιού που απομακρύνεται με ξύσιμο, και πολλαπλασιαζόμενου επί , οδήγησε τη SCHER να προτείνει, στην προαναφερόμενη γνώμη της σχετικά με «το χρώμιο VI στα παιχνίδια», τα 0,0094 mg/kg ως αναθεωρημένη οριακή τιμή για το χρώμιο VI στο υλικό παιχνιδιού που απομακρύνεται με ξύσιμο.

(6) Η συμμόρφωση με την προτεινόμενη οριακή τιμή δεν μπορεί, ωστόσο, να ελεγχθεί με τη μέθοδο δοκιμών του ευρωπαϊκού προτύπου EN 71-3: 2013 + A1:2014, του οποίου τα στοιχεία αναφοράς έχουν δημοσιευθεί στην Επίσημη Εφημερίδα της Ευρωπαϊκής Ένωσης (9). Η προτεινόμενη οριακή τιμή είναι σχεδόν έξι φορές χαμηλότερη από την κατώτατη συγκέντρωση που μπορεί να προσδιοριστεί ποσοτικά με αξιόπιστο τρόπο με τη μέθοδο δοκιμής του προτύπου, που είναι 0,053 mg/kg.

(7) Σ' αυτές τις συνθήκες, η υποομάδα «χημικά προϊόντα» της ομάδας εμπειρογνωμόνων για την ασφάλεια των παιχνιδιών που συστάθηκε από την Επιτροπή (10) συνέστησε, κατά τη συνεδρίασή της στις 14 Οκτωβρίου 2016, να ελαττωθεί η οριακή τιμή για το χρώμιο VI από τη σημερινή των 0,2 mg/kg στην τιμή των 0,053 mg/kg. Η υποομάδα «χημικά προϊόντα» συνέστησε, επίσης, να επανεξετάζονται οι διαθέσιμες μέθοδοι δοκιμών για το χρώμιο VI κάθε δύο έτη, ώστε να προσδιοριστεί, ενδεχομένως, μια μέθοδος δοκιμών που να μπορεί να μετρά με αξιοπιστία ακόμη χαμηλότερες συγκεντρώσεις, μέχρι την οριακή τιμή που προτείνει η SCHER.

(8) Η Ευρωπαϊκή Επιτροπή Τυποποίησης (CEN) αναθεωρεί σήμερα τη μέθοδο δοκιμής σύμφωνα με το πρότυπο EN 71-3 όσον αφορά τη βελτίωση της ανίχνευσης χρωμίου VI. Αναμένεται να δημοσιευτεί σύντομα μια αναθεωρημένη μέθοδος δοκιμής που να δίνει τη δυνατότητα να μετριούνται αξιόπιστα συγκεντρώσεις έως 0,0025 mg/kg. Στη συνέχεια, θα μπορούσε να ενισχυθεί περαιτέρω η οριακή τιμή για το χρώμιο VI στο υλικό παιχνιδιού που απομακρύνεται με ξύσιμο.

(9) Επομένως, η οδηγία 2009/48/ΕΚ θα πρέπει να τροποποιηθεί αναλόγως.

(10) Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την ασφάλεια των παιχνιδιών,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Στο παράρτημα II μέρος III σημείο 13 της οδηγίας 2009/48/ΕΚ, η καταχώριση για το χρώμιο VI αντικαθίσταται από την ακόλουθη:

Στοιχεία σε mg/kg σε ξηρή, εύθρυπτη, με μορφή σκόνης ή εύκαμπτη ύλη του παιχνιδιού σε mg/kg σε υγρή ή κολλώδη ύλη του παιχνιδιού σε mg/kg σε υλικό παιχνιδιού που απομακρύνεται με ξύσιμο «Χρώμιο (VI) 0,02 0,005 0,053»

Άρθρο 2

1. Τα κράτη μέλη θεσπίζουν και δημοσιεύουν, πριν από τις 17 Νοεμβρίου 2019, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.

Εφαρμόζουν τις διατάξεις αυτές από τις 18 Νοεμβρίου 2019.

Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, 16 Μαΐου 2018. Για την Επιτροπή Ο Πρόεδρος Jean-Claude JUNCKER

(1) ΕΕ L 170 της 30.6.2009, σ. 1.

(2) OEHHA (1999). Public health goal for chromium in drinking water (Στόχος δημόσιας υγείας για το χρώμιο στο πόσιμο νερό). Pesticide and Environmental Toxicology Section, Office of Environmental Health Hazard Assessment (Τμήμα Γεωργικών Φαρμάκων και Περιβαλλοντικής Τοξικολογίας της Υπηρεσίας Εκτίμησης Περιβαλλοντικών Κινδύνων για την Υγεία) του Οργανισμού Προστασίας Περιβάλλοντος της Καλιφόρνιας. Φεβρουάριος 1999. Αναφέρεται στο: «Chemicals in Toys. A general methodology for assessment of chemical safety of toys with a focus on elements» (Χημικές ουσίες στα παιχνίδια. Γενική μεθοδολογία για την αξιολόγηση της χημικής ασφάλειας των παιχνιδιών, με έμφαση στα χημικά στοιχεία), έκθεση RIVM 320003001/2008. Εθνικό Ινστιτούτο Δημόσιας Υγείας και Περιβάλλοντος (RIVM) των Κάτω Χωρών, σ. 114, πίνακας 8-1.

(3) Επιστημονική επιτροπή για την υγεία και τους περιβαλλοντικούς κινδύνους (SCHER), γνώμη για το «Χρώμιο VI σε παιχνίδια». Εκδόθηκε στις 22 Ιανουαρίου 2015. http://ec.europa.eu/health/sites/health/files/scientific_committees/environmental_risks/docs/scher_o_167.pdf

(4) OEHHA (2011). Public health goals for chemicals in drinking water. Hexavalent chromium (Cr VI) (Στόχος δημόσιας υγείας για τα χημικά στο πόσιμο νερό. Εξασθενές χρώμιο - Cr VI). http://oehha.ca.gov/water/phg/072911Cr6PHG.html

(5) National Toxicology Program (2008) (εθνικό πρόγραμμα τοξικολογίας). Toxicology and Carcinogenesis Studies of Sodium Dichromate Dihydrate (CAS No. 7789-12-0) in F344/N Rats and B6C3F1 Mice (Drinking Water Studies) [Μελέτες τοξικολογίας και καρκινογένεσης του διένυδρου διχρωμικού νατρίου (αριθ. CAS 7789-12-0) σε αρουραίους-F344/N και ποντίκια-B6C3F1 (μελέτες για το πόσιμο νερό)]. NTP TR 546, NIEHS, Research Triangle Park, NC. Δημοσίευση του NIH αριθ. 08-5887.

(6) Επιστημονική επιτροπή για την τοξικότητα, την οικοτοξικότητα και το περιβάλλον (CSTEE). Γνώμη σχετικά με την «Εκτίμηση της βιοδιαθεσιμότητας ορισμένων χημικών στοιχείων στα παιχνίδια». Εκδόθηκε στις 22 Ιουνίου 2004. http://ec.europa.eu/health/archive/ph_risk/committees/sct/documents/out235_en.pdf

(7) Επιστημονική επιτροπή για την υγεία και τους περιβαλλοντικούς κινδύνους (SCHER). Γνώμη σχετικά με τον «Κίνδυνο από καρκινογόνες, μεταλλαξιογόνες και τοξικές για την αναπαραγωγή ουσίες σε παιχνίδια». Εκδόθηκε στις 18 Μαΐου 2010.

(8) Επιστημονική επιτροπή για την υγεία και τους περιβαλλοντικούς κινδύνους (SCHER). Γνώμη σχετικά με την «Εκτίμηση της μετανάστευσης ορισμένων χημικών στοιχείων στα παιχνίδια». Εκδόθηκε την 1η Ιουλίου 2010.

(9) ΕΕ C 378 της 13.11.2015, σ. 1.

(10) Βλέπε μητρώο ομάδων εμπειρογνωμόνων της Επιτροπής, ομάδα εμπειρογνωμόνων για την ασφάλεια των παιχνιδιών (E01360). http://ec.europa.eu/transparency/regexpert/index.cfm?do=groupDetail.groupDetail&groupID=1360